Svend Auken (S), 1998-12-11:
Jeg vil gerne starte med at sige tak til ordførerne for den positive modtagelse, lovforslaget har fået i dag.
Det er klart, at der er masser af spørgsmål, og vi har også brug for konkrete eksempler.
Jeg tror, hr. Hans Christian Schmidt nævnte behovet for at se på nogle eksempler.
Det er i hvert fald det, der har gjort indtryk på mig, og som har gjort, at jeg har indgået en aftale med kommunerne om, at det kan blødes op i byzoneområder, der er tilgrænsende til områder, der i forvejen er bebyggede.
Det ville give en klar sænkning af beskyttelsesniveauet, hvis vi bare over en bank sagde, at alle byzonearealer var fritaget for den udvidede strandbeskyttelseslinje.
Det ville føre til en forringelse, og det ville skabe ulighed kommunerne imellem, alt efter om de havde hamstret store byzonearealer eller de ikke havde hamstret byzonearealer. Hr. Hans Christian Schmidt var jo selv inde på, at de kommuner, der ikke har fået udlagt områder til byzone, mange gange kan være i en betydelig vanskeligere situation end dem, der har udlagt meget betydelige arealer.
Så jeg synes, vi skal tage en god og saglig drøftelse af disse konkrete eksempler.
Alle ved, at da vi i sin tid vedtog loven, var det med et forholdsvis snævert flertal i Folketinget.
Det var den første Nyrup Rasmussen-regering, hvor CD og Kristeligt Folkeparti var med og i øvrigt ydede et kæmpearbejde i forbindelse med udarbejdelsen af forslaget.
Det er helt forkert, når hr. Ole M. Nielsen siger, at han ingen nævneværdig indflydelse havde på det.
Han var utrolig aktiv i den proces og havde dermed stor ære af det forslag.
For befolkningen er simpelt hen af den opfattelse, at vore ubebyggede kyster trænger til en særlig beskyttelse. Jeg tror, det var hr. Ebbe Kalnæs, der sagde, at vi også skal passe på, at det ikke bliver for snærende, og det har han selvfølgelig ret i, men omvendt må vi sige, at hvis vi ikke gør noget, vil kommunerne beslaglægge vore kystarealer. Hr. Kalnæs' og min generation har brugt lige så meget af det danske kystterritorium, som alle tidligere generationer har beslaglagt tilsammen, og hvis vi ikke havde foretaget disse indgreb her i Folketinget, ville vi stå i en meget vanskelig situation.
Jeg kan sige til hr. Hans Christian Schmidt, som jeg tror var inde på spørgsmålet om sommerhusområderne - der var i hvert fald flere, der var inde på det - at så vidt jeg kan vurdere det, vil sommerhusområder generelt være undtaget.
Er et område udlagt til sommerhusområde, eller er det et aftaleområde, vil det være fritaget for udvidelsen fra 100 m til 300 m.
Og langt de fleste problemer i byzone, som kommunerne kan have, kan løses med den opblødning, der er indeholdt i forslaget her.
Så jeg håber, at vi, når vi i udvalget virkelig gør os umage med de konkrete eksempler, kan nå frem til en bredere tilslutning til dette virkelig værdifulde stykke dansk naturbeskyttelsespolitik.
Så jeg skal gerne svare imødekommende både til Enhedslistens og SF's og De Konservatives og andre partiers ordførere, som heroppe sagde: Vi er nok positive, men vi vil se, nøjagtig hvad det her indebærer.
Sænker vi beskyttelsesniveauet, gjorde nogle opmærksom på, og andre sagde: Gør vi nu nok i forhold til kommunerne?
Det sidste, jeg skal sige, er, at flere har undret sig over, at Strandbeskyttelseskommissionen har brugt så lang tid, og jeg må indrømme, at jeg også selv på visse strækninger har været overrasket over, at det tog så lang tid, men det er, fordi Strandbeskyttelseskommissionen gør et utrolig grundigt arbejde med inddragelse af kommunerne og lodsejerne og med information osv.
Og nu har den lagt alle principperne fast, og det vil sige, at de sidste amter vil komme med i en betydelig hurtigere kadence end de første amter, hvor man jo skulle klare alle de vanskelige afgrænsningsproblemer.
Og jeg vil gerne benytte denne lejlighed til at sige tak til både formanden for og medlemmerne af Strandbeskyttelseskommissionen, for der er lavet et virkelig godt stykke arbejde her.
Og det er det, vi hjælper på gled, om jeg så må sige, hvis vi her i Folketinget kan blive enige om at gennemføre dette lovforslag, som jeg endnu en gang vil sige tak for den positive modtagelse af.